
BESZÁMOLÓ
Szalai Flóra és Szentgáli-Tóth Boldizsár 2017. szeptemberi franciaországi tanulmányútjáról

2017. szeptember 5. és 9. között az International Commission for the History of Representative and Parliamentary Institutions elnevezésű nemzetközi szervezet éves közgyűlésére, illetve az azzal egybekötött tudományos konferenciára utaztunk Franciaországba. A szakmai fórum plenáris- és szekció üléseire Orleansban került sor, majd Párizsba utaztunk, ahol az egyesület éves közgyűlésén vettünk részt a Luxemburg Palotában.
A konferencián előadást is tartottunk „A new approach to parliamentary publicity” címmel. Előadásunk alapján tanulmányt is készítettünk, melynek magyar nyelvű változata a Közjogi Szemlében, angolra fordított szövege pedig az ELTE Law Journalban fog megjelenni hamarosan.
Tanulmányunkban főként azt vizsgáltuk, felállítható-e egy európai standard a parlamenti szólásszabadság, illetve a parlamenti ülésekről történő tudósítások vonatkozásában. Kialakítottuk a parlamenti nyilvánosság egy újszerű értelmezését, mely e fogalom külső és belső aspektusainak határozott elkülönítésén alapul. A belső aspektus a parlamenti képviselők külső befolyástól mentes vélemény nyilvánítását, a parlamenti viták szabadságát biztosító eszközöket foglalja magában. A külső aspektus súlypontja a parlamenti ülések nyilvánossága: az a feltételrendszer, melynek mentén a szélesebb politikai közösség értesülhet a parlamentben zajló eseményekről, illetve amely szerint a sajtó tudósíthat plenáris és bizottsági ülésekről.
Annak érdekében, hogy a parlamenti jog európai szintű tendenciáit megvilágíthassuk, megvizsgáltuk a legfontosabb európai jogrendszereket: milyen körben és milyen indokok alapján teszik lehetővé a parlamenti nyilvánosság valamely aspektusának korlátozását. Ez alapján dolgoztunk ki egy hat pontból álló szempontrendszert, mely iránymutatás lehet a nemzeti, illetve nemzetközi jogalkotó és igazságszolgáltató szervek számára egyaránt.
Vizsgálatunk eredményeként arra a következtetésre jutottunk, hogy a parlamentek és a társadalom közti szakadék mérséklésére szükség lehet új jogintézmények meghonosítására az európai jogrendszerekben. Felvázoltuk a parlamenti ülnökök, a napi szintű félórás parlamenti összefoglalók, az azonnali parlamenti visszacsatolások, valamint a szinte korlátlan parlamenti sajtónyilvánosság rendszerének alapjait.
Összességében mind a konferencián és a közgyűlésen történő részvétel, mind az előadás megtartása, mind a többi hozzászólás figyelemmel követése maradandó élményt jelentett, mely sokban hozzájárul szakmai fejlődésünkhöz, illetve angol- és francia szaknyelvi tudásunk fejlesztéséhez. Emellett Orleans városának megismerése és feltérképezése is emlékezetes marad: ez a több, mint két évezredes múltra visszatekintő város számos érdekes látnivalót kínál.

